کلفرڈ ایڈمنڈ بوسورتھ

کلفورڈ ایڈمنڈ بوسورتھ ایف بی اے (29 دسمبر 1928ء – 28 فروری 2015ء) انگریز مؤرخ اور مستشرق تھے جو عربیات اور ایرانیات میں تخصص رکھتے تھے۔

 حیات 
بوسورتھ 29 دسمبر 1928ء کو شیفیلڈ، ویسٹ رائیڈنگ آف یارکشائر (موجودہ جنوبی یارکشائر) میں پیدا ہوئے۔ ان کے والد کلفرڈ بوسورتھ ابتدا میں بورڈ آف گارڈینز میں کلرک رہے، اس کے بعد وزارتِ پنشن و قومی بیمہ میں خدمات انجام دیں۔ ان کی والدہ کا نام گلیڈس کانسٹینس گریگوری تھا۔ انھوں نے سینٹ جانز کالج، اوکسفرڈ سے جدید تاریخ میں بی اےبیچلر آف آرٹس کی ڈگری حاصل کی، اس کے بعد جامعہ ایڈنبرا سے مطالعہ مشرق وسطیٰ میں ماسٹر آف آرٹس اور ڈاکٹر آف فلاسفی کی ڈگریاں حاصل کیں۔

جامعہ ایڈنبرا میں داخلے سے قبل وہ محکمۂ زراعت، اسکاٹ لینڈ میں ملازم رہے۔ وہیں ان کی ملاقات اینیٹ ایلن ٹوڈ سے ہوئی، جن سے ان کی شادی 19 ستمبر 1957ء کو ایڈنبرا میں ہوئی۔ اس جوڑے کی تین بیٹیاں ہوئیں۔

انھوں نے جامعہ سینٹ اینڈریوز، جامعہ مانچسٹر اور جامعہ پرنسٹن کے سینٹر فار ہیومینٹیز میں مستقل تدریسی عہدوں پر خدمات انجام دیں۔ وہ جامعہ ایکسیٹر میں وزٹنگ پروفیسر بھی رہے، جہاں انھوں نے 2004ء سے یہ منصب سنبھالا۔ بوسورتھ کا انتقال 28 فروری 2015ء کو یئویل، سمرسیٹ میں ہوا۔

 تصانیف و علمی خدمات 
بوسورتھ علمی جرائد اور مشترکہ تحقیقی مجموعوں میں شائع ہونے والے سیکڑوں مضامین کے مصنف تھے۔ ان کی دیگر علمی خدمات میں انسائیکلوپیڈیا آف اسلام کے قریب 200 مضامین اور انسائیکلوپیڈیا ایرانیکا کے لگ بھگ 100 مضامین شامل ہیں نیز انھوں نے انسائیکلوپیڈیا بریٹانیکا اور انسائیکلوپیڈیا امریکانا کے لیے بھی مضامین تحریر کیے۔ وہ انسائیکلوپیڈیا آف اسلام کے مدیرِ اعلیٰ رہے اور انسائیکلوپیڈیا ایرانیکا کے مشاورتی مدیر کی حیثیت سے بھی خدمات انجام دیں۔

 اعزازات 
 یونیسکو ایویسینا سلور میڈل، 1998ء
 ایرانیات میں خدمات پر ڈاکٹر محمود افشار فاؤنڈیشن انعام، 2001ء
 تاریخی ایرانیات میں خدمات کے اعتراف میں وزارتِ ثقافت و ارشادِ اسلامی، تہران کی جانب سے انعام، 2003ء
 سہ سالہ انعام، 2003ء

 حوالہ جات 

زمرہ:برطانوی مورخین
زمرہ:بیسویں صدی کے برطانوی مؤرخین
زمرہ:فضلا جامعہ ایڈنبرگ
زمرہ:1928ء کی پیدائشیں
زمرہ:2015ء کی وفیات